
Összes oldott C-14 tartalom mérése a Püspökszilágyi RHFT telephely talajvíz figyelő kútjaiból

A szén radioaktív izotópjának, a radiokarbonnak (14C) egyre nagyobb szerepe van a vízbázisvédelemben és a környezeti monitoring vizsgálatokban egyaránt. Az általam vizsgált vízminták a Püspökszilágyi Radioaktív Hulladéklerakó- és Tároló külső figyelőkútjaiból és felszíni vízfolyásból származnak. Az MTA Atommagkutató Intézet Hertelendi Ede Környezetanalitikai Laboratóriumában lehetőségem nyílt a vízminták széntartalmának feltárására, és azok 14C meghatározására a legmodernebb AMS (gyorsítós tömegspektrométer) berendezéssel. Előzetes vizsgálatok az oldott szervetlen széntartalomra terjedtek ki. Kutatásom során a kutak vizének összes oldott széntartalmát (TC) és az oldott szervetlen széntartalmát (DIC) vizsgáltam, illetve aktivitás koncentrációkat is számoltam a fajlagos radiokarbon tartalom és a Debreceni Egyetem Műszaki Kar Környezet-és Vegyészmérnöki Tanszék laboratóriumában széntartalom meghatározásának eredményeiből 2012 tavasz-ősz és 2013 tavaszára vonatkozóan. A kapott eredményekből fontos konzekvenciát vontam le arra vonatkozóan, hogy elégséges-e csupán a szervetlen frakció fajlagos radiokarbon tartalmát meghatározni.
Munkám célja a félévente történő mintavételből mért radiokarbon kvantitatív változásának vizsgálata és nyomon követése a radioaktív hulladéktároló körül.



